Pons Neronianus

Pons Neronianus (lat.; ital. Ponte Neroniano) eli Pons Vaticanus oli antiikin aikainen silta Roomassa Italiassa. Se ylitti Tiberin heti nykyisen Ponte Vittorio Emanuele II:n alapuolella. Pons Neronianus rakennettiin oletettavasti keisari Neron aikana eli noin 54–68 jaa. ja sai hänestä nimensä. On kuitenkin epävarmaa, onko nimi peräisin antiikin ajalta vai keskiajalta. Silta ylitti joen hieman eri kulmassa nykyiseen Ponte Vittorio Emanuele II:een nähden. Se yhdisti Campus Martiuksen joen länsipuolella olleisiin Vaticanus ageriin, Agrippinan puutarhoihin (Horti Agrippinae) ja Neron circukseen, ja rakennettiin helpottamaan yhteyksiä kaupungin ja kyseisten alueiden välillä. Sillalta pohjoiseen kulki Via triumphalis. Silta mainitaan Mirabilia urbis Romaessa ja pidemmin sen myöhemmissä laitoksissa. Näiden tietojen mukaan silta oli raunioitunut jo 1400-luvulla, ja luultavasti myös 300-luvulla, sillä sitä ei mainita Notitia urbis Romaessa. 1500-luvulla silta (tai sen rauniot) tunnettiin Via triumphaliksen mukaan nimellä Pons triumphalis. Paavi Julius II suunnitteli sillan kunnostamista ja aikoi yhdistää sen Via Giuliaan. Joitakin Pons Neronianuksen silta-arkkujen jäänteitä on säilynyt joen pohjassa, ja ne voi nähdä veden ollessa hyvin matalalla. Lähteet Aiheesta muualla Kuvia tai muita tiedostoja aiheesta Pons Neronianus Wikimedia Commonsissa